ศบค.รายงานตัวเลขผู้ติดเชื้อเพิ่มวันนี้ 836 ราย โดยมีผู้เสียชีวิตเพิ่ม 2 ราย
นายแพทย์ทวีสิน วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า รายงานตัวเลขผู้ติดเชื้อโควิด-19 วันนี้ 2 กุมภาพันธ์ 2564 เพิ่มขึ้น 836 ราย ผู้ป่วยยืนยันสะสม 20,454 ราย หายป่วยแล้ว 13,217 ราย รักษาตัวอยู่ที่โรงพยาบาล 7,158 ราย ผู้เสียชีวิตเพิ่ม 2 ราย รวมผู้เสียชีวิตสะสม 79 ราย เป็นหญิง 1 ราย และชาย 1 ราย โดยมีโรคประจำตัวทั้ง 2 ราย สำหรับผู้ป่วยยืนยันสะสมระลอกใหม่ ตั้งแต่วันที่ 15 ธันวาคม 2563 - 2 กุมภาพันธ์ 2564 จำนวน 16,217 ราย โดยผู้ที่ติดเชื้อเพิ่ม 836 ราย เป็นผู้ป่วยรายใหม่จากระบบเฝ้าระวังและบริการ 109 ราย ,จากการค้นหาเชิงรุกในชุมชน 710 ราย ติดเชื้อจากต่างประเทศ และเข้า state quarantine 17 ราย เดินทางมาจากสวิสเซอร์แลนด์ , สหราชอาณาจักร และมาเลเซีย ประเทศละ 3 ราย  สหรัฐอเมริกาและแคนนาดา ประเทศละ 2 ราย  อินเดีย ,ไนจีเรีย , ฝรั่งเศสและเดนมาร์ก ประเทศละ 1 ราย  ส่วนสถานการณ์โควิด-19 ทั่วโลก พบยอดผู้ติดเชื้อยืนยันสะสมรวม 103,921,813 ราย และเสียชีวิต 2,247,018 ราย โดยสหรัฐอเมริกา ยังเป็นประเทศที่มีผู้ติดเชื้อยืนยันสะสมเป็นอันดับที่ 1 ของโลก รองลงมาคือ อินเดีย บราซิล รัสเซีย อังกฤษ ฝรั่งเศส ขณะที่ประเทศไทยขึ้นมาอยู่ที่ลำดับ 115 ของโลก